《秋日赵信臣席上咏夏菊分得纤字十八韵》
明代·黄佐

开席来金马，濡毫注玉蟾。萧晨纡胜引，逸兴角精严。

淅淅风生座，依依日转檐。曲中芳树净，天外绮云纤。

老干偏宜石，奇姿不避炎。裳蕤黄竞艳，㔩叶翠交尖。

鳌阙高霞映，鹓池细雨沾。香通缥玉液，清夺水晶盐。

纫佩哀湘屈，餐英效晋潜。只今营斗粟，徒自拥帷襜。

世事灯前剑，心期架上签。牖开怀斧扆，隅泣轸闾阎。

荆璞难为韫，吴刀未试铦。鲸鱼终碧海，鹦鹉亦红甜。

抱拙蕲天遇，耽幽任俗嫌。空群怜逐骥，知己愿成鹣。

霜吹俄欺袂，珠光渐近帘。相逢须适意，吾敢赋厌厌。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。